Source: http://hirkepek.hu/index.php/szentendre-anno/134-nalaja-happening-garazda-edvinistak-
Timestamp: 2020-01-22 22:27:32
Document Index: 21859650

Matched Legal Cases: ['bíróság ', 'bíróság ', 'bíróság ', 'bíróság ', 'Bíróság ', 'bíróság ', 'Bíróság ', 'bíróság ', 'bíróság ', 'bíróság ']

Nalaja happening - Garázda edvinisták
Ezen a héten 963
Ebben a hónapban 6744
Összes látogató 240638
2017. április 10. hétfő, 22:00 | |
Ítélet a Próféta-ügyben Happeningesek a bíróság előtt
Próféta és az E/4-es gyülekezet címmel néhány héttel ezelőtt riportban számoltunk be Zámbó István és társainak ügyéről, amely a Szentendrei Járásbíróság dr. Juhász tanácsa elé került. Mint ismeretes, a vádlottak tavaly július 26- án a szentendrei Teátrum színpadán „nalaja happening” játékukkal botrányt okoztak, s ellenálltak a velük intézkedő rendőröknek.
A bíróság a happeningeseket együttesen elkövetett garázdaságban mondta ki bűnösnek. Ezért Doór Ferenc gépkocsivezetőt — akit lopással elkövetett tulajdon elleni szabálysértésben is bűnösnek találtak —, valamint Puskás Levente újságírót 10—10 hónapi szabadságvesztésre, Barnabás Sándor alkalmi munkást, Balázs Imre grafikust és Nagy Ernő betanított munkást 8—8 hónapi, Matyófalvi Gábor segédmunkást 6, V. László tanulót 5, B. Hona eltartottat pedig 4 hónapi szabadságvesztésre ítélték. Ez utóbbi büntetését 3 évi próbaidőre felfüggesztették. Tugyi Miklós műszerészt bizonyítottság hiányában felmentették a vád alól.
A büntethetőséget kizáró ok miatt ugyancsak felmentette a bíróság a happeningesek vezérét, Zámbó Istvánt Is, ugyanakkor elrendelték ideggyógyászati kényszer gyógykezelését.
Az ítélet kihirdetése után az ügyész háromnapi gondolkodási időt kért, az elítéltek fellebbezést jelentettek be. A Próféta-ügy másodfokon a Pest megyei Bíróság elé kerül.
(Pest Megyei Hírlap, 1971. február 13.)
Garázda edvinisták
BOTRÁNY A NALAJA JÁTÉKBÓL"
„Meghívó egy nalaja happeningre, amelyet egy eszme zárt osztályba vonulásának tiszteletére rendezünk Szentendrén, a szabadtéri színpadon 1970. július 26-án, vasárnap, amikor szétgurulnak a Nap kövei. A műsor a nézőktől és a szereplőktől függ. Biztosított program nincs. Arra tévedt meghívottak, barátok, költők, festők, dilettánsok, szobrászok, fotósok, járókelők is felléphetnek. A tisztelt meghívottak élelmet és sörre valót hozzanak magukkal. Találkozás a Zöldfában, 10-kor.”
Ez a meghívó, amely egy szentendrei „edvinista próféta” fogalmazványa, indította el az ügyet.
A „nalaja játék” résztvevői valóban elmentek a Zöldfából a szabadtéri színpadra, ahol megkezdődött a műsor. A próféta kérdést tett föl: „Ki mint ágyát, maga esik bele?”, s megérkezett a válasz: „Gyümölcsös”. A jutalom nem maradt el, a boldog nyertes megkapta válaszáért az egyik sezlonlábat...
No de nem is a kisorsolt rossz rádiócsövek, sezlonlábak, pléhdarabok és képkeretek miatt kerültek ezek a fiatalok a bíróság elé, hanem azért, mert a színpadon kihívóan viselkedtek, feleseltek, majd dulakodtak a szolgálatát teljesítő rendőrrel, s később azokkal is, akik a segítségére siettek.
A szentendrei ügyészség emelt vádat a „nalaja játékban” részt vevők ellen, az ítéletekről már korábban beszámoltunk. Most arról adhatunk hírt, hogy a fellebbezések után a Pest megyei Bíróság dr. Isztray-tanácsa jóváhagyta a Szentendrei Járásbíróság ítéletét, amely Matyófalvi Gáborra hathónapi, Doór Ferencre 10 hónapi, Barnabás Sándorra 8 hónapi, Puskás Leventére 10 hónapi, Balázs Imrére nyolchónapi, Nagy Ernőre 8 hónapi és a fiatalkorú V. L.-re öthónapi, valamint a szintén fiatalkorú B. I.-re négyhónapi szabadságvesztést szabott ki. A bíróság a két fiatalkorú büntetését, valamint — a járásbíróság ítéletétől eltérően — Nagy Ernőét próbaidőre felfüggesztette. A többiek a kiszabott ítéleteket szigorított büntetésvégrehajtási munkahelyen töltik le.
(Pest Megyei Hírlap, 1971. szeptember 1.)